ཕྱི་ལོ་༼༢༠༠༤༽ལོའི་ཕྱི་ཟླ་ལྔ་པ་དང་དྲུག་པ་བཅས་ཟླ་བ་གཉིས་རིང་ཨ་རིའི་གྲོང་ཁྱེར་ཆེ་གྲས་ཁག་བཅུ་ཙམ་གྱི་ནང་བོན་ཕྱོགས་ཀྱི་བཀའ་ཁྲིད་ཟབ་རྒྱས་གནང་།དེ་ནས་ཕྱི་ཟླ་བདུན་པའི་ནང་ཙམ་ལ་ཕ་རན་སི་གཙོས་པའི་ནུབ་ཕྱོགས་ཀྱི་རྒྱལ་ཁབ་འགར་ཡང་བོན་ཕྱོགས་ཀྱི་བཀའ་ཁྲིད་གནང་བར་ཕེབས།ཕ་རན་སིའི་ལྷོ་ཕྱོགས་སུ་རྫོགས་ཆེན་བསམ་གཏན་གླིང་ཞེས་པའི་བོན་ཚོགས་ཞིག་ཀྱང་གསར་འཛུགས་གནང་།ཕྱི་ཟླ་བརྒྱད་པའི་ནང་ཨུ་རུ་སུའི་རྒྱལ་ས་ཆེ་གྲས་ཁག་ཅིག་ལ་བོན་ཁྲིད་གནང་བར་ཡང་ཕེབས།ཕྱི་ཟླ་དགུ་བའི་ནང་གདན་ས་སྨན་རིའི་གླིང་དུ་ཞབས་འཁོད་ཀྱིས་རིན་པོ་ཆེ་མཆོག་གིས་དབུས་བཤད་སྒྲུབ་མཁན་སློབ་གཉིས་བཅས་ནས་གཡུང་དྲུང་བོན་གྱི་བཤད་སྒྲུབ་འདུས་སྡེའི་སློབ་གཉེར་བ་རྣམས་ལ་དེང་དུས་དང་མཐུན་པའི་རྒྱུགས་སྤྲོད་བྱ་ཕྱོགས་སྐོར་ལ་བཀའ་གྲོས་མཛད་དེ་ཡིག་རྒྱུགས་སྐོར་གྱི་ལས་གཞི་སོགས་གཏན་འབེབས་ཐོག་མར་མཛད།ལོའི་དེའི་དགུན་ཁར་ཞག་ཞེ་དགུའི་རིང་མུན་མཚམས་ལ་བཞུགས།